ТхакIуэ ныбжьыщIэхэм я зэхьэзэхуэ
«Жан» жылагъуэ зэгухьэныгъэм иригъэкIуэкI «Гугъэ» зэпеуэм, тхакIуэ ныбжьыщIэхэм папщIэ къызэрагъэпэщам, мы махуэм пащэ. А Iуэхур ирагъажьэ Адыгэ тхыбзэм и махуэм, гъатхэпэм и 14-м, техуэу.
АдыгэбзэкIэ тха литературэ IэдакъэщIэкIхэр компьютеркIэ тедзауэ е электроннэ IэмалкIэ зэпеуэм ебгъэхь хъунущ. Ахэр ипэкIэ зыщIыпIи къытемыхуамэ, зэхьэзэхуэ гуэрми хэмытамэ нэхъыфIщ.
Зэпеуэм ирагъэхьыну тхыгъэхэр: «Усыгъэ», «Прозэ», «Драматургие» жанрхэм изагъэу щытын хуейщ, абы щыщ дэтхэнэмкIи 1, 2, 3-нэ увыпIэхэр щыIэнущ. ТекIуахэм иратынущ щIыхь тхылърэ саугъэтхэмрэ.
Тхыгъэхэр Iахынущ гъатхэпэм и 15-м щыщIэдзауэ фокIадэм и 15 пщIондэ. ХэщIапIэр: Налшык къалэ, Лениным и цIэр зезыхьэ уэрам, 5, Печатым и унэ, 6-нэ къат, «Горянка» газетым и редакцэ. Апхуэдэуи тхыгъэхэр компьютеркIэ ебгъэхь хъунущ: zchun@list.ru.
КъызэгъэпэщакIуэхэм къызэрыхагъэщымкIэ, зэпеуэм и мурад нэхъыщхьэр тхэным гу хуэзыщIа щIалэгъуалэр утыку къишэнымрэ ахэр гъэгушхуэнымрэщ. Къалэн нэхъыщхьэу зыхуагъэувыжыр ныбжьыщIэхэм я Iэзагъэм хагъэхъуэну Iэмал яIэнымкIэ защIэгъэкъуэнырщ.
Япэ зэпеуэм къыхэбгъэщ хъун прозэ тхыгъэ кърахьэлIакъым. «Жан» зэгухьэныгъэм и унафэщI, «Горянка» газетым и редактор нэхъыщхьэ Къаныкъуэ Заринэ зэрыжиIэмкIэ, прозаикхэр зэрымащIэр щIалэгъуалэм адыгэбзэр зэрызыхамыщIэжым, абыкIэ зэрымыгупсысэжым щыхьэт техъуэ Iуэхущ.
ТхакIуэ ныбжьыщIэхэм я зэхьэзэхуэр зэрекIуэкIыну щIыкIэр хъыбарегъащIэ и лъэныкъуэкIэ зэпеуэм зыкъыщIэзыгъакъуэ «Адыгэ псалъэ», «Советская молодежь», «Горянка» газетхэм тетынущ, ап-хуэдэуи КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и http://www/smikbr/ru порталым и «Зэхьэзэхуэхэр» Iыхьэм къыщывгъуэтынущ.
УпщIэ зиIэхэр мы телефонымкIэ псалъэ хъунущ: 8(8662) 42-21-25.
ЦIыхубэ хъыбарегъащIэ
IуэхущIапIэхэмкIэ, жылагъуэ, дин зэгухьэныгъэхэмкIэ министерствэ.
Телефон/факсыр: (8662) 47-22-29,
40-82-89,
е-mail: otdel_smi_kbr@mail.ru.
